Американският републикански конгресмен Дейна Рорабейкър се обяви за промяна на границите на Балканите и подялбата на Република Македония между съседите ѝ, предаде БГНЕС.

"Създаването на македонска държава се провали и в момента съществуват всички условия тя да бъде поделена между нейните съседи, включително Косово и България", каза Рорабейкър в интервю за албанската телевизия "Визион плюс".

"Според мен Македония не е държава. Съжалявам, но тя не е държава. При тях има толкова голямо разделение, че никога в бъдеще няма да могат да живеят заедно. Поради тази причина косоварите и албанците от Македония трябва да бъдат част от Косово, а останалата част от Македония трябва да бъде част от България или от някоя друга държава, за която те смятат, че са свързани. При нас съществува идеята, че трябва да се подкрепя Македония, защото някой преди 30 години е взел решение за подобна конфигурация след разпадането на Югославия, но това не означава, че тази идея е валидна и днес", каза още конгресменът.

На въпроса дали новата администрация на президента Доналд Тръмп подкрепя подобна идея Рорабейкър отговори: "Аз имам влияние върху външната политика и на следващите заседания на Комитета по външна политика ще обсъдим въпроса за промяната на границите на Балканите с цел те да имат смисъл и да доведат до мир".